Wonderwerk red man se lewe ná jacuzzi ontplofAndré van Huyssteen is reeds sedert die twee week in Augustus in die hospitaal ná die fratsongeluk waarin hy ’n ernstige hoofbesering opgedoen het. Foto: Facebook ŉ Vrou van Krugersdorp glo dis net ŉ wonderwerk dat haar man ŉ ontploffing oorleef het. Nou vra sy dat soveel moontlik mense vir sy volkome herstel sal bid. Ilse-Marie van Huyssteen sê tydens die moeilike tye die afgelope langer as twee maande help haar geloof haar kophou. “Die Here hou my rustig. Wanneer ek wil huil, is dit soos ŉ kalmte wat oor my kom.” Van Huyssteen en haar man, André (30), het op 8 Augustus by vriende in Pretoria gebraai en in hul jacuzzi ontspan. “Ek het die huis ingegaan toe ek ewe skielik ŉ groot slag hoor. Druk het opgebou en die boiler laat ontplof,” vertel Van Huyssteen. ŉ Stuk hout van die dek om die jacuzzi het André teen die kop getref en só diep binnegedring dat dit eers die volgende dag tydens ŉ operasie in Pretoria se Steve Biko-hospitaal verwyder kon word. Terwyl hy in die waakeenheid gehou is, moes ŉ tweede operasie uitgevoer word om sy breinvlies te heg. Later is hy ŉ derde keer geopereer nadat die wonde van die ongeluk oopgetrek het. Hy sal na verwagting Woensdag weer geopereer word om die vog te dreineer wat op sy brein opgebou het. “Hy is nog nie wakker nie, maar hy toon reaksie en reageer byvoorbeeld wanneer ek sy voete kielie,” vertel Van Huyssteen, wat amper elke middag van Krugersdorp af Pretoria toe deurry om by die pa van hul twee kinders, Dwayne (9) en Dandré (3), te waak en bid. Ilse-Marie en André van Huyssteen by hul seuns, Dwayne en Dandré. Foto: Verskaf Die dokters kan nog nie sê wanneer hy sy bewussyn sal herwin nie. “Die brein is maar ŉ delikate ding, maar ons hoop hy sal bykom wanneer hulle die vog gedreineer het, ” sê Van Huyssteen. “Hulle moes hom al weer geopereer het, maar elke keer was daar ŉ ander pasiënt wie se operasie dringender was.” Van Huyssteen is dankbaar vir die wonderwerk dat haar man nog lewe. “André moes menslik gesproke op slag dood gewees het in die ontploffing,” meen sy. Sy glo dis danksy haar volgehoue gebede in die eerste maand van sy hospitalisasie dat die vogafskeiding van sy kopwond uiteindelik begin September opgehou het. En sy sien daarna uit dat hulle nadat hy herstel het, baie nader aan mekaar sal wees as voor die ongeluk. Intussen hou sy die pot aan die kook deur “goedjies te koop en verkoop”, want haar man, ŉ verkoopsverteenwoordiger, se siekteverlof sal binnekort uitgeput wees. Sy het ook ŉ rekening vir hom oopgemaak om geld in te samel vir die hulp wat hy sal nodig kry, soos fisio- en spraakterapie en oefeninge om ná so lank in ŉ hospitaalbed weer te loop. Sy vra mense moet aanhou bid vir André se volkome herstel en bedank almal wat dit reeds getrou doen. Diegene wat belangstel om in te skryf vir die gholfdag wat vir 13 November by Krugersdorp se gholfklub vir hom gereël word, kan Marius Higgings Ministries International se Facebook-blad besoek.